Nick Zimmermann (DF), 2024-10-24:
Tusind tak for det.
Jeg må jo bare starte med at sige, at vi står her i dag med stolthed i hjertet, for vi er rigtig stolte over, at et forslag, som Dansk Folkeparti har kæmpet for i årevis, endelig bliver til virkelighed.
Vi ser ikke det her som bare en politisk sejr; vi ser det sådan set som en sejr for hele Danmark, for danskerne og for retfærdigheden.
Der er ikke nogen tvivl om, at vi har kæmpet en rigtig hård kamp for at få indført arbejdspligt for de udlændinge, der kommer til vores land og forventer at leve for vores velfærdsydelser uden at bidrage det mindste den anden vej rundt.
I dag siger vi så klart, at den tid er forbi.
Alt for længe har vi set, hvordan en stor del af de politikere, der er repræsenteret herinde i dag, har åbnet dørene for folk fra Mellemøsten og Afrika og har parkeret dem på en førtidspension eller en kontanthjælp, og så har de ellers bare ladet dem sidde derhjemme på sofaen dagen lang.
Imens har vi danskere jo været tvunget til at knokle løs og betale vores skat og set på, hvordan vores penge er gået til folk, der ikke har villet bidrage til det danske samfund.
Det er en hån imod os danskere, og vi har i Dansk Folkeparti helt klart og tydeligt sagt fra over for det.
Det er en arbejdspligt på 37 timer om ugen, præcis som alle os andre.
De skal selvfølgelig tage fat, uanset om det handler om at rense offentlige toiletter, fjerne graffiti, feje fortove eller klippe buske.
Der er masser af opgaver, der skal løses, og det er på tide, at udlændinge også bidrager til det samfund, som de nyder godt af.
For hvis man vil nyde godt af vores velfærdssystem, skal man også yde noget.
Det er kun rimeligt.
Danskerne har i alt for mange år betalt prisen for en naiv udlændingepolitik.
Folk er blevet inviteret her til vores land og har fået ydelser uden krav, og så har vi ellers pakket dem ind i undskyldninger.
Så mange politikere har gjort alt, hvad de overhovedet har kunnet, for at beskytte udlændinge mod at tage ansvar.
Hvor er beskyttelsen af dem, der står op hver evig eneste dag og knokler?
I Dansk Folkeparti har vi kæmpet for den her sag lige siden 2017.
Vi har stået fast på, at ingen skal komme til Danmark og leve af vores velfærd uden at bidrage.
Personligt spillede jeg selv ud med den her idé om nytteaktivering sammen hr. Morten Messerschmidt i Randers, og nu ser vi endelig, at vores vision bliver til virkelighed som landspolitik.
Det er en kæmpe sejr, ikke kun for os, men for alle de danskere, der i årevis har betalt for udlændinge, der nægter at løfte en finger.
Lad mig sige det fuldstændig klart og tydeligt: Udlændinge skal ikke længere kunne sidde på sofaen og leve af danskernes penge uden at gøre noget for det.
Hvis de ikke arbejder 37 timer om ugen, bliver de sanktioneret.
Det er også det eneste rimelige.
Vi ved, at der er flere, der har kaldt det her forslag for diskriminerende og umenneskeligt.
Men hvad med de danskere, der står op hver evig eneste dag for at passe deres arbejde?
Hvad med de danskere, der betaler deres skat og holder vores samfund kørende?
Hvor er retfærdigheden for dem?
Det er her, hvor vi i Dansk Folkeparti træder til.
Vi står på danskernes side.
Det er en pligt, og det er det mindste, vi kan forlange af folk.
Der er ingen fribillet længere.
Tak for ordet.